དང་པོ་ནི་གྲུབ་མཐའ་སྨྲ་བའི་ནང་ཚན་གང་ཞིག་དཀོན་མཆོག་གསུམ་ལ་སྐྱབས་སུ་མི་འགྲོ་ཞིང་དེ་ལས་གཞན་པའི་སྟོན་པ་ཡོད་པར་ཁས་ལེན་པའི་གང་ཟག་དེ་ཕྱི་རོལ་པའི་གྲུབ་མཐའ་སྨྲ་བའི་མཚན་ཉིད།དེ་ལ་དབྱེ་བ་མཐའ་ཡས་ཀྱང་།བསྡུ་ན་ཁྱབ་འཇུག་པ་དབང་ཕྱུག་པ་རྒྱལ་བ་པ།སེར་སྐྱ་པ།ཕུར་བུ་པ་དང་ལྔ་ལ་རྟོག་གེ་སྡེ་ལྔར་གྲགས་ཤིང་།རྩ་བའི་སྡེ་དྲུག་ཏུའང་བཤད་དེ།བྱེ་བྲག་པ་དང་།རིག་པ་ཅན་པ་དང་།གྲངས་ཅན་པ་དང་།དཔྱོད་པ་བ་དང་།གཅེར་བུ་བ་དང་།རྒྱང་འཕེན་པ་རྣམས་སོ།།དེ་རྣམས་ཀྱི་དང་པོ་ལྔ་ནི་རྟག་པར་ལྟ་བ་དང་།ཕྱི་མ་ནི་ཆད་པར་ལྟ་བ་ཡིན་ནོ།།